
AVIZ

asupra proiectului de Lege privind aprobarea Ordonanţei Guvernului nr.19/2021 pentru modificarea şi completarea Legii nr.55/2020 privind unele măsuri pentru prevenirea şi combaterea efectelor pandemiei de COVID-19 şi pentru modificarea şi completarea unor acte normative în domeniul sănătăţii



	În conformitate cu prevederile art.95 din Regulamentul Camerei Deputaților, republicat, cu modificările ulterioare, Comisia pentru industrii și servicii a fost sesizată pentru aviz, care va fi transmis Comisiei pentru buget, finanțe și bănci, Comisiei pentru muncă și protecție socială și Comisiei pentru sănătate și familie, care sunt sesizate în fond, cu proiectului de Lege privind aprobarea Ordonanţei Guvernului nr.19/2021 pentru modificarea şi completarea Legii nr.55/2020 privind unele măsuri pentru prevenirea şi combaterea efectelor pandemiei de COVID-19 şi pentru modificarea şi completarea unor acte normative în domeniul sănătăţii, transmis cu adresa nr. P.L.x. 486/2021 din 18 octombrie 2021, înregistrat la comisie sub nr.4c-3/515 din 18 octombrie 2021.  
	Consiliul Legislativ, cu avizul nr. 717/31.08.2021, avizează favorabil proiectul de ordonanță, cu observații și propuneri. 
Consiliul Economic și Social, cu avizul nr. 6325/26.08.2021, avizează favorabil proiectul de act normativ, cu observații. 
	Senatul, în calitate de primă Cameră sesizată, a adoptat proiectul de lege în ședința din 11 octombrie 2021.  	
	Proiectul de lege are ca obiect de reglementare modificarea şi completarea Legii nr.55/2020, precum şi modificarea şi completarea Ordonanţei de urgenţă a Guvernului nr.68/2021. Prin proiectul de act normativ se creează cadrul legal pentru stimularea adresabilităţii populaţiei spre vaccinare, astfel încât un număr semnificativ de persoane, în perioada următoare, să fie imunizate, fie în centrele de vaccinare organizate în acest scop, fie de către medicul de familie. Astfel, persoanele vaccinate cu schemă completă de vaccinare vor beneficia de o alocaţie individuală de hrană în valoare totală de 100 de lei, sub forma de tichete de masă, pe suport de hârtie. Ca o măsură suplimentară de recompensare a tuturor persoanelor care au fost vaccinate împotriva C0VID-19, se propune, de asemenea, organizarea Loteriei de vaccinare, care constă în acordarea de premii în bani persoanelor cu vaccinate cu schemă completă de vaccinare. Totodată, proiectul prevede că, până la încetarea stării de alertă, posturile vacante sau temporar vacante din cadrul Ministerului Sănătăţii şi unităţilor aflate în subordinea şi în coordonarea Ministerului Sănătăţii, inclusiv funcţiile publice de execuţie şi conducere, pot fi ocupate prin numire, fără concurs, de funcţionari publici sau personal contractual care îndeplinesc cerinţele de ocupare stabilite în fişa postului şi în actele normative specifice domeniului de activitate, aplicabile categoriei de personal cu care este prevăzut a fi încadrat postul vacant, şi criteriile prevăzute de statutele profesionale specifice. Numirea în cadrul aparatului propriu al Ministerului Sănătăţii se face prin ordin al ministrului sănătăţii şi încetează de drept în cel mult 30 de zile de la data încetării stării de alertă sau înainte de termen, la iniţiative angajatorului. Numirea în cadrul unităţilor aflate în subordinea sau în coordonarea Ministerului Sănătăţii se face prin act administrativ al conducătorului instituţiei sau al unităţii angajatoare, cu încadrarea în limita numărului maxim de posturi aprobate de către ordonatorul principal de credite prin statul de funcţii, şi încetează de drept în cel mult 30 de zile de la data încetării stării de alertă sau înainte de termen la iniţiativa angajatorului. De asemenea, se corelează măsurile instituite de România cu privire la verificarea şi eliberarea certificatelor verzi de vaccinare, testare sau trecere prin boală, în conformitate cu principiile generale ale dreptului Uniunii, în special cu principiile proporţionalităţii şi nediscriminării. Astfel, se urmăreşte alinierea cu celelalte state UE privind verificarea autenticităţii certificatelor şi mai ales privind durata certificatului de testare antigen rapidă cu mărirea termenului de valabilitate al acestuia de la 24 de ore la 48 de ore.
Examinarea proiectului de lege a avut loc în ședința comisiei din 16 noiembrie 2021.
	În urma dezbaterilor, membrii comisiei au hotărât, cu majoritate de voturi, avizarea favorabilă a proiectului de lege în forma adoptată de Senat.
	Prin obiectul de reglementare și conținutul său, proiectul de lege face parte din categoria legilor ordinare.
	În conformitate cu prevederile art.75 din Constituția României, republicată, și ale art.92 alin.(9) pct.1 din Regulamentul Camerei Deputaților, republicat, cu modificările ulterioare, Camera Deputaților este Cameră decizională.
 




PREŞEDINTE,

